Forbes-eerbewys vir goue Tatjana | Maroela Media
Tatjana Schoenmaker, Suid-Afrika se goue swemmer. (Foto: Tania Heyns)
Tatjana Schoenmaker het die sporttoekenning by die Forbes-beraad vir Afrika se invloedrykste vroue ontvang.
Die geleentheid vier die uitsonderlike prestasies van vroueleiers wie se toewyding en onbaatsugtigheid toekomstige generasies kan inspireer.
Die talentvolle Pretorianer het verlede jaar amok by die Olimpiese Spele in Japan gemaak toe sy 'n goue en 'n silwer medalje in die swembad ingeoes het.
"As land gaan Suid-Afrika tans deur 'n moeilike tyd en ek hoop my vertoning sal vir Suid-Afrikaners wys dat niks onmoontlik is nie," het Schoenmaker ná haar silwermedalje-vertoning in die 100 m-borsslagitem gesê.
Daar was inderdaad bitter min dinge waarmee sy in Tokio gesukkel het en skaars 'n paar dae later het sy die goue medalje in die 200 m-borsslagitem verower. Sy het terselfdertyd sommer ook die wêreldrekord in dié item laat spat!
Schoenmaker is ongetwyfeld 'n sportvrou wat nie vir 'n uitdaging terugstaan nie, wat weet hoe om druk te hanteer en hoe om ander te inspireer.
Selfs toe die Spele weens die wêreldwye Covid-19-pandemie met 'n jaar uitgestel is, was sy nie van stryk gebring nie.
Suid-Afrika se goue swemmeisie verdien beslis elke liewe toekenning en medalje wat in haar vertoonkas uitgestal word.